**ПРЕДЛОГ ЗА I РЕБАЛАНС ФИНАНСИЈСКИ ПЛАН ДОМА ЗДРАВЉА ЗА 2013. ГОДИНУ**

Финансијски план Дома здравља Пожаревац за 2013. годину усвојен је на седници Управног одбора још 27.12.2012. године, пре свега из разлога да се, на основу овог документа, могу спроводити набавке добара и услуга неопходних за функционисање установе у 2013. години. У моменту његовог састављања Дом здравља још увек није имао закључен уговор са РФЗО о финансирању у 2013. години, тако да је план сачињен на бази тада познатих докумената и финансијских показатеља из 2012. године. Корекција тада усвојеног Финансијског плана извршена је 14.02.2013. године у циљу усклађивања са одлукама оснивача, као и на телефонској седници од 29.03.2013. године, и то у смислу измена у оквиру позиција расхода за награде запосленима и репрезентације.

Закључењем уговора са РФЗО о пружању и финансирању здравствене заштите из обавезног здравственог осигурања за 2013. годину, број 403 од 13.02.2013. године као и ступањем на снагу Правилника о изменама и допунама Правилника о условима, критеријумима и мерилима за закључивање уговора са даваоцима здравствених услуга и за утврђивање накнаде за њихов рад за 2013. годину („Сл.гл.РС“ број 76 од 29.08.2013. године), настале су промене у обиму прихода из обавезног здравственог осигурања што за последицу има промене и на страни расхода. На основу наведеног прописа у току је закључивање Анекса I уговора о пружању и финансирању здравствене заштите из обавезног здравственог осигурања за 2013. годну између Дома здравља Пожаревац и РФЗО - Филијале за браничевски округ.

На основу остварених показатеља финансијског пословања у првој половини текуће године, исказаних у Извештају о финансијском пословању Дома здравља Пожаревац по обрачуну за јануар – јуни 2013. године, уочена су одступања од планираних величина, што је такође довело до потребе да се плански параметри коригују.

Насталим изменама у обиму финансирања појединих сегмената у оквиру обавезног здравственог осигурања као и на основу финансијских показатеља пословања у првој половини 2013. године, створили су се услови за ребаланс финансијског плана.

1. **ПЛАНИРАНИ ПРИХОДИ И ПРИМАЊА У 2013. ГОДИНИ**

Укупни приходи и приливи приказани су у табеларном прегледу који чини саставни део овог документа (Табела 1). У колонама су приказани претходно планирани приходи и приливи, износи који се планирају по овом ребалансу као и њихова структура по изворима („из буџета“- што обухвата средства оснивача и породиљска боловања, „РФЗО“ – средства из обавезног здравственог осигурања у која спада и партиципација у трошковима здравствене заштите, и „сопствени и остали“- који се односе на остварене приходе изван обавезног здравственог осигурања и на тржишту). Посебна колона приказује структуру, односно учешће сваке од врста прихода у укупним приходима. Такође је у посебној колини приказан раст планираних прихода по овом ребалансу у односу на раније планиране величине изражен индексима раста. Последња колона приказује номиналну разлику планираних прихода по овом ребалансу у односу на претходно планиране.

* 1. **Планирани укупни приходи**

Планирани укупни приходи за 2013. годину износили су 634,124.000,00 динара., што је са расположивим неутрошеним средствима из претходне године износило 645,135.800,00 динара. Овим предлогом за ребаланс укупних прихода предвиђено је повећање у номиналном износу од 51,879.000,00 динара, тако да планирани укупни приходи по I ребалансу износе 686,003.000,00 динара, односно са почетним стањем 697.014.800,00 динара. Предложеним ребалансом повећање прихода износи 8,04% у односу на раније планиране.

**1.2. Приходи од РФЗО – из обавезног здравственог осигурања**

Приходи од обавезног здравственог осигурања чине 87,7% од укупно планираних прихода установе. Ови приходи планирани су ребалансом у укупном износу од 600,423.000,00 динара, што је за 43,849.000,00 динара, или за 7,89% више од претходно планираног. Приходима од РФЗО обухваћена је накнада за примарну здравствену заштиту у укупном износу од 530,087.000,00 динара од чега је уговорено 514,450.000,00 динара за строго дефинисане намене, како је дато у табеларном прегледу, а ван уговора су планирана средства у укупном износу од 15,956.000,00 динара ( за SANDOSTATIN 5 милиона а остало за јубиларне награде и отпремнине). Повећање прихода за сегмент примарне здравствене заштите износи 31,009.000,00 динара, односно 6,21% у односу на претходни план. Највеће повећање остварује се код плата за запослене раднике што не представља реално ново повећање средстава за плате, обзиром да су обим и динамика повећања плата запослених у здравственој делатности утврђени Законом о буџетском систему. Исказана разлика код позиције за плате настала је закључењем Уговора са РФЗО број 403, а овај ребаланс само верификује уговорену накнаду за исплату плата.

Све остале планиране позиције практично представљају ефекте примене Правилника о изменама и допунама Правилника о условима, критеријумима и мерилима за закључивање уговора са даваоцима здравствених услуга и за утврђивање накнаде за њихов рад за 2013. годину („Сл.гл.РС“ број 76 од 29.08.2013. годину). Изузетак су средства за санитетски и медицински материјал која су по Уговору за 2013. годину увећана за 1,631.000,00 у односу на претходно планиране и још за 1,596.000,00 динара по новом предрачуну, што укупно повећава претходно планирани износ за 3,227.000,00 динара. Средства за накнаду за превоз на рад и са рада увећана су за 2,748.000,00 динара , односно до износа стварних трошкова по поднетој иницијативи наше установе. Остали материјал повећан је за 1,243.000,00 динара на основу исказаних стварних трошкова по обрачуну са РФЗО за прву половину текуће године.

За стоматолошку здравствену заштиту планиран је приход од 62,686.000,00 динара, што је више за 14,282.000,00 динара јер је њиме обухваћен износ за плате 9 радника који су по новом кадровском плану уговорени, као и сразмерни део повећаних трошкова за превоз и осталих материјалних трошкова.

Од РФЗО се планира и приход по основу накнада за боловање преко 30 дана у износу од 1 милион динара. Партиципација је претходно планирана на бази уговорене партиципације, али се овим ребалансом она коригује за 1,442.000,00 динара и своди на ниво наплаћене у првој половини године са пројекцијом за целу 2013. годину у укупном износу од 6,650.000,00 динара.

**1.3. Сопствени приходи**

Код сопствених прихода ребаланс плана извршен је на бази остварења у првој половини године са пројекцијом за целу годину. У првој половини текуће године кретање планираних прихода има два смера. Један је тедненција смањења готовинске наплате (пазар) како код примарне здравствене заштите тако и код стоматологије. Код овог извора прихода корекција раније планираног прихода је извршена са умањењем од 10,5 милиона динара (како је дато у табели), тако да се овим ребалансом планира приход од 17,5 милиона динара од наплате пазара. Умањење планираних прихода из пазара последица је пада обима услуга у посматраном периоду у односу на претходну годину, највероватније због промене саобраћајних прописа, али и због пада куповне моћи корисника ових услуга. Осим тога, план је био амбициозан, нарочито код стоматологије, како би се избалансирали приходи и расходи овог сегмента.

Други смер кретања прихода је код прихода за испостављене фактуре за пружене услуге специфичне здравствене заштите за који се планира повећање прихода у односу на претходно планирано за износ од 16 милиона динара. Ово је из разлога што је у првој половини године наплаћено потраживање из претходне године, чиме је остварен приход из овог извора од 28,7 милиона динара од чега је око 16 милиона наплата потраживања из ранијих година а 12,7 милиона од текућих послова. У пројекцији се полази од процене да ће се у другој половини године по овом основу наплатити око 50% од наплаћених фактура у првој половини године односно око 6 милиона динара. Такође се претпоставља да ће се од уговорених послова са највећим купцем ( уговор са ПД „ ТЕКО“ Костолац на износ од 15,753.900,00 динара) наплатити у 2013. години око 10 милиона динара.Из потраживања из претходне године процењује се наплата у износу од 5,3 милиона динара.

На основу наведених процена укупан приход из сопствених извора за остварене услуге на тржишту планира се на укупан износ од 68,880.000,00 динара односно више за 5,430.000,00 динара или 8,56% од претходно планираног.

Укупни сопствени приходи по предложеном ребалансу износе 69,480.000,00 динара а са расположивим средствима из претходне године 77,065.752,83 динара.

**1.4. Приходи из буџета**

Колона која се односи на приходе из буџета обухвата средства оснивача за набавку возила (већ је реализовано 6 милиона динара за реанимобил и комби возило за превоз болесника на дијализи). Оснивачу ће бити поднет захтев да, кроз ребаланс буџета за 2013. годину, обезбеди 50% средстава за набавку новог рендген апарата, што износи 2,5 милиона динара.

Приходима из буџета сматрају се и средства за накнаде зарада за спреченост за рад (меморандумске ставке) које се планирају на основу остварења у првој половини године са пројекцијом на годишњем нивоу.

1. **ПЛАНИРАНИ РАСХОДИ И ИЗДАЦИ У 2013. ГОДИНИ**

**2.1. Планирани расходи**

Код планирања расхода полази се, пре свега, од принципа усклађености планираних расхода са приходима, како укупно тако и по изворима из којих се финансирају.Ово посебно важи за средства из обавезног здравственог осигурања обзиром да је неопходно обезбедити наменско трошење средстава. Планирани расходи приказани су у Табели 2, која сваки од расхода разврстаних по економској класификацији посматра по изворима из којих се планира њихово финансирање. Овај табеларни приказ конципиран је на исти начин као и код прихода.

Укупни расходи планирају се по овом ребалансу у износу од 666,552.008,90 динара што је за 56,178.008,90 динара, или за 9,2% више од претходно планираног. Код планирања расхода нарочито су важни показатељи остварених расхода за прву половину текуће године, па је на основу тих остварења пројектована величина расхода како је дато у предлогу. Нешто бржи раст укупних планираних расхода ( индекс раста 109,2) од планираних прихода (индекс раста 107,65) последица је управо повећаних потреба за појединим расходима у односу на претходно планиране, што има за резултат смањење средстава за улагање у опрему и објекте.

У структури укупних расхода највеће учешће имају плате (75,97%), потом расходи за материјал (10,02%), укупни стални трошкови (3,87%), расходи за превоз запослених на рад и са рада (2,04%), док сви остали расходи учествују у укупним расходима са мање од 2%.

**Расходи који се финансирају из средстава обавезног здравственог осигурања**

Планирани расходи који се финансирају из овог извора износе 603,618.208,90 динара и у потпуности су усклађени са планираним приходима из овог извора. Они у укупним расходима учествују са 90,56% јер укључују и средства по почетном стању, односно неутрошена средства из претходне године.

Обзиром на величину и значај пре свега се посматрају плате запослених. Плате за уговорени број и структуру запослених финансира РФЗО док се плате неуговорених радника и додаци на плате по основу ефикасности („стимулације“) финансирају из сопствених извора. Исти приступ имају и остали расходи који имају карактер зарада као што су превоз на рад и са рада, отпремнине због одласка у пензију и јубиларне награде.

За износе планираних расхода који премашују уговором опредељена средства планира се финансирање расхода из сопствених извора, као што су лекови, санитетски материјал и све друге намене за које РФЗО не обезбеђује довољно средстава.

С друге стране, неки од расхода не могу се финансирати из средстава осигурања тако да је планом предвиђено ангажовање сопствених средстава за целокупне расходе као што су трошкови стручног усавршавања, репрезентација и слично. Такође се издаци не могу финансирати из средстава осигурања.

Износи планираних расхода у потпуности су усаглашени са планираним приходима по дефинисаним врстама, чиме се обезбеђује наменско трошење буџетских средстава.

**Расходи који се финансирају из сопствених прихода установе**

Првобитним планом било је предвиђено да се у 2013. години оствари 75,245.000,00 динара сопствених прихода и истовремено расходи који се финансирају из сопствених средстава планирани су у износу од 46,943.200,00 динара што је обезбедило износ од 28,301.800,00 динара за инвестициона улагања. Овим ребалансом планирају се сопствени приходи у висини од 77,065.752,83 динара (више за 1,8 милиона динара) док су расходи планирани у висини од 55,617.000 динара што је за 8,673.800,00 динара више од претходног финансијског плана.

У Табели 3 дати су сви расходи који се финансирају из сопствених прихода по врстама и то у односу на претходно планиране са исказаним индексима раста и номиналним разликама. На основу показатеља финансијског пословања после полугодишњег обрачуна дошло се до закључка да је потребно планирати неке од расхода у већем износу него што је то претходним планом било предвиђено. То је пре свега последица спровођења поступка акредитовања Дома здравља, које са собом повлачи веће трошкове материјала и услуга, промену технологија и унапређење свих сегмената рада. Образложења се дају само за велика одступања код којих су специфични разлози довели до таквих промена.

Највећа одступања од претходно планираних износа бележе се код плата. У сегменту примарне здравствене заштите сопствена средства за исплату плата за неуговорене раднике и стимулације извршиоцима који раде на пословима специфичне здравствене заштите планирана су на основу извршења за првих шест месеци текуће године са пројекцијом до краја године. Већ је наглашено да је велико одступање од претходног плана последица раног планирања, када нису били познати стварни расходи за 2012. годину па је тако првобитни план био нереалан.

Код стоматологије је у планирана средства за исплату зарада укључена разлика зарада за период септембар 2009.- новембара 2011.године која би се, по евентуалној пресуди суда, морала исплатити тужиоцима ( бруто плате са припадајућим доприносима на терет послодавца износе 10,317.815,15 динара).

Код расхода по основу накнаде за превоз на рад и са рада смањено ангажовање сопствених средстава последица је увећања средстава за ове намене које је образложено код прихода.

Позиција социјална давања запосленима подразумева отпремнине за неуговорене раднике као и износе отпремнина које не покрива РФЗО. Смањење планираних расхода последица је реалног сагледавања расхода за ове намене али и уговарања нових радника у стоматолошкој служби. Исто образложење важи и код награда запосленима.

Расходи за услуге по уговору ребалансом су планирани у знатно мањем обим из разлога што се ангажовање радника по уговорима о делу ове године финансира из средстава РФЗО па је престала потреба да се на то троше сопствени приходи у претходно планираном обиму.

Код расхода за текуће поправке и одржавање зграда заправо се ради о средствима из донације за Хитну која су пренета по завршном рачуну из претходне године а да претходно нису укључена у план.

Када се ради о расходима за материјал повећање је посебно значајно код санитетског материјала и то због увођења нових технологија и лабораторијских анализа које до сада нису рађене у нашој лабораторији. Смањење је последица новог начина финансирања стоматологије која пада на терет средстава осигурања.

Повећане потребе за ангажовањем сопствених средстава за финансирање расхода има за последицу смањење средстава за проширење материјалне основе рада, што је довело до ребаланса плана издатака.

**Расходи из буџета**

Ови расходи обухватају расходе из средстава оснивача а намена је образложена у делу који се односи на приходе.

* 1. **Планирани издаци**

Планирање издатака заснива се на средсвима која се обезбеђују из сопствених прихода установе, из донација или од оснивача, односно изван уговора са РФЗО. После издвајања за расходе који су неопходни за вршење делатности, остатак средстава користи се за улагање у проширење материјалне основе рада. У претходном финансијском плану за 2013. годину очекивана средства за ове намене износила су 34,761.800,00 динара од чега је 6 милиона планирано из средстава оснивача.

Обзиром на чињеницу да је процењено да се по овом предлогу ребаланса већа сума сопствених прихода мора издвојити за финансирање расхода основне делатности ( Табела 3 у колони „Разлика“ износ од 8,673.800,00) јасно је да ће у инвестиције бити уложено мање средстава у односу на претходно планирано, односно 30,462.701,10 динара. У овај износ укључена су и средства која обезбеђује оснивач у укупном износу од 8,5 милиона динара (већ реализована набавка комбија за дијализу и реанимобила у износу од 6 милиона динара као и 2,5 милиона динара за половину РО апарата).

Разлика између планираних прихода из сопствених извора и планираних расхода по овом ребалансу, износи 21,448.752,83 динара колико се планира за улагање у проширење материјалне основе рада.

Смањење средстава за инвестиције захтевало је преиспитивање плана набавке опреме и утврђивање приоритета. Како је набавка рендген апарата, због квара на делу за скопије који није могуће поправити, приоритетана и хитна, планира се учешће оснивача у делу набавке са износом од 50% од вредности апарата. У том смислу биће упућен образложени захтев за обезбеђивање средстава из буџета Града Пожаревца из предстојећег ребаланса за 2013. Годину у износу од 2,5 милиона динара.

Обзиром на чињеницу да су Министарству здравља Републике Србије, по објављеном јавном позиву, достављени пројекти за финансирање у 2014. години којима је Дом здравља аплицирао за мамограф, а да је централна стерилизација због акредитовања Дома здравља решена привремено у постојећем простору и са постојећом опремом, ове две набавке скинуте су са списка опреме чија ће се набавка финансирати до краја 2013. године.

Повећана су планирана средства за набавку путничких возила из разлога што је претходним планом било предвиђено да се набаве половна возила, док се проценом дошло до плана да се изврши набавка 3 нова возила за превоз болесника на дијализи и патронажу.

Из наведених разлога предложено је да се план набавки медицинских и других апарата и опреме у 2013. години реализује како је дато у Табели 4.

СЛУЖБА ЗА ЕКОНОМСКО-ФИНАНСИЈСКЕ ПОСЛОВЕ

Помоћник директора,

Шеовић Спасић Гордана

ДОМ ЗДРАВЉА ПОЖАРЕВАЦ

ПРЕДЛОГ ЗА I РЕБАЛАНС ФИНАНСИЈСКОГ ПЛАНА ЗА 2013. ГОДИНУ

У Пожаревцу, 10.09.2013.године